താഹ ഫൈസലിന് ജാമ്യം ന്യൂഡല്ഹി: പന്തീരാങ്കാവ് യുഎപിഎ കേസില് രണ്ടാം പ്രതി താഹ ഫൈസലിന് സുപ്രീംകോടതി ജാമ്യം അനുവദിച്ചു. കേസിലെ ഒന്നാം പ്രതി അലന് ഷുഹൈബിന്റെ ജാമ്യം റദ്ദാക്കണമെന്ന എന്ഐഎയുടെ ആവശ്യം കോടതി തള്ളി.ജസ്റ്റീസുമാരായ അജയ് രസ്തോഗി, അഭയ് ശ്രീനിവാസ് ഓഖ എന്നിവരുള്പ്പെട്ട ബെഞ്ചിന്റേതാണ് നടപടി. താഹ ഫൈസലിനെ എത്രയും വേഗം വിചാരണക്കോടതിയില് ഹാജരാക്കി തുടര് നടപടികള് പൂര്ത്തിയാക്കണം. 2020 സെപ്റ്റംബര് ഒന്പതിന് ഇരുവര്ക്കും ജാമ്യം അനുവദിച്ച കൊച്ചി പ്രത്യേക എന്ഐഎ കോടതി ഉത്തരവും കോടതി ശരിവച്ചു. ഇതേ ജാമ്യവ്യവസ്ഥയില് തന്നെയാണ് താഹയ്ക്ക് ജാമ്യം അനുവദിക്കേണ്ടത്. അലനും താഹയ്ക്കും എതിരേയുള്ള യുഎപിഎ നിലനില്ക്കില്ലെന്ന് വിധിയില് പറയുന്നു. ചെറുപ്പക്കാരായതിനാല് മാവോയിസ്റ്റ് ആശയങ്ങളില് ആകൃഷ്ട രായേക്കാം. മുദ്രാവാക്യം വിളിച്ചിരിക്കാം, പ്ലാക്കാര്ഡോ, പുസ്തകങ്ങളോ കൈവശം വച്ചിരിക്കാം. എന്നാല്, മാവോയിസ്റ്റ് പ്രവര്ത്തനങ്ങളില് ഏര്പ്പെട്ടാല് മാത്രമേ യുഎപിഎ ചുമത്താനാവുകയുള്ളൂവെന്നും കോടതി ചൂണ്ടിക്കാട്ടി. 2019 നവംബറിലാണ് പന്തീരാങ്കാവ് യുഎപിഎ കേസിന്റെ ഭാഗമായി താഹ ഫൈസലിനെയും അലന് ഷുഹൈബിനെയും പോലീസ് അറസ്റ്റ് ചെയ്തത്.